สังคมข่าวหุ้นนิวส์เวฟ
หนังสือพิมพ์ข่าวหุ้นธุรกิจรายวันกระบอกเสียงอิสระแห่งตลาดทุน ที่ได้รับความนิยมสูงสุดของประเทศ ฉบับประจำวันพฤหัสบดี 13 ส.ค. 2558 ดัชนีตลาดหุ้นไทยปิดการซื้อขายอยู่ที่ 1,408.32 จุด ปรับลดลง 11.81 จุด พ่วงด้วยมูลค่าการซื้อขาย 3.3 หมื่นล้านบาท 
13 ส.ค. 2558

นิวส์เวฟ
 
หนังสือพิมพ์ข่าวหุ้นธุรกิจรายวันกระบอกเสียงอิสระแห่งตลาดทุน ที่ได้รับความนิยมสูงสุดของประเทศ ฉบับประจำวันพฤหัสบดี 13 ส.ค. 2558 ดัชนีตลาดหุ้นไทยปิดการซื้อขายอยู่ที่ 1,408.32 จุด ปรับลดลง 11.81 จุด พ่วงด้วยมูลค่าการซื้อขาย 3.3 หมื่นล้านบาท
* ลบอีกแล้วตลาดหุ้นไทยลบอีกแล้ว หุ้นใหญ่พากันดิ่งลงกันแบบยกแผง แม้จะได้แรงซื้อสุทธิเข้ามาถึง 3 ประสาน เริ่มจากรายย่อยเข้าเก็บ 785 ล้านบาท ตามด้วยสถาบัน 366 ล้านบาท และบัญชีบริษัทหลักทรัพย์อีก 62 ล้านบาท แต่พี่ต่างชาติดันเล่นบทโหดจัดหนักถล่มขายไปถึง 1,214 ล้านบาท
* หุ้นแรกวันนี้ที่ต้องกล่าว นั่นคือ AOT เพราะล่าสุดดิ่งลงหนักไปเฉียด 4% มูลค่าซื้อขายแน่นกว่า 2 พันล้านบาท รวม 2 ทำการเท่ากับปิดลบไปแล้วกว่า 6%
* งานนี้ ไล่ถามไถ่วงการเงิน ต่างลงความเห็นว่า เชิงพื้นฐานยังไม่มีอะไรน่าห่วง เพราะผลการดำเนินงานยังคงรักษาการเติบโตได้ต่อเนื่อง สำหรับราคาลงหนักเป็นไปตามสัญญาณเทคนิคล้วนๆ
* อย่างไรก็ตาม นักวิเคราะห์ได้ย้ำว่า ตอนนี้ยังไม่ถึงเวลาที่จะเข้าเก็บ เพราะดูแล้วยังมีความเสี่ยงเกินไป ที่สำคัญหากราคาหุ้นหลุดต่ำกว่าระดับแนวรับสำคัญ 270 บาท มีสิทธิถอยไปเจอกันโน่นเลยที่ 260 บาท ใครอยากได้ไม่ต้องรีบ รอให้แรงขายสะเด็ดน้ำกันก่อนดีกว่า
* ข้ามมาต่อกันด้วยหุ้น TRUE ฟาดกำไรสุทธิงวดไตรมาส 2 สวยหรูถึง 1,300 ล้านบาท ปรับเพิ่มขึ้นจากที่เคยขาดทุนในช่วงปีก่อน 1,708 ล้านบาท ส่งผลให้งบครึ่งแรกกินกำไรอิ่มไปกว่า 2,900 ล้านบาท เลยทีเดียว
* ดังนั้น พี่ TRUE ในวันนี้น่าจะคึกคักกันเป็นพิเศษ เพราะราคาหุ้นอยู่ในจังหวะเตรียมรีบาวน์กันพอดิบพอดี สายเก็งกำไรจัดไปไม่ต้องรอช้า เพราะภาพรวมตลาดต้องมีมุมมองบวกเป็นพิเศษแน่นอน
* หุ้นเล็ก JSP น่าสนใจจริงๆ ประกาศงบไตรมาส 2 ออกมามีกำไรโตท่วมท้นถึงระดับเกิน 300 ล้านบาท โตขึ้นแบบเท่าตัวจากงวดปีก่อน ฟากผู้บริหารมั่นอกมั่นใจว่า งวดปี 58 เติบโตแน่นอน พร้อมกับวางเป้าหมายทำรายได้สูงแตะ 4,000 ล้านบาท
* ขณะที่แบ็กล็อกบริษัทยังมีท่วมท้นกว่า 5,000 ล้านบาท แว่วว่าบันทึกเข้ามาภายในช่วงปีประมาณครึ่งหนึ่ง และที่เหลือจะไปรับรู้ในช่วงปี 59 ที่น่าสนใจเป็นพิเศษ คือ จ่ายเงินปันผล 8 สตางค์ ดีดออกเป็นดิวิเดนยีลด์เกิน 4% โหคุ้มจริงๆ เรียกได้ว่าเป็นหุ้นที่ราคาต่ำกว่าพื้นฐานเกินไปแล้ว
* หุ้น EA เสริฟกำไรไตรมาส 2 ร้อนๆ มาแล้วจ้า ฟาดกำไรสุทธิท่วมกว่า 741 ล้านบาท โตเกิน 80% จากปีก่อน แรงหนุนหลักมาจากการรับรู้รายได้-กำไรธุรกิจโซลาร์ฟาร์มนี่แหละ
* ส่องเทรนด์ไตรมาส 3 ของ EA ยิ่งสบายไม่มีปัญหา เพราะแม้ฤดูฝนจะทำให้ธุรกิจโซลาร์ฟาร์มชะลอตัวลงบ้างตามซีซั่นธุรกิจ แต่ถือเป็นเรื่องปกติไม่ใช่ปัจจัยเกินคาด ดังนั้น หากวัดเทียบกับช่วงเดียวกันในปีก่อน บอกได้เลยครับว่า เหมือนล็อกการเติบโตไว้เรียบร้อยแล้ว
* หุ้น PK หรือ พัฒน์กล ตั้งแต่หวนกลับเข้าเทรดนี่ร้อนแรงแทบทุกวัน วิ่งบวกกันไม่หยุดจนเกินพื้นฐานไปแล้ว ล่าสุด ปิดเกมบวกอยู่ที่ 7.85 บาท ขณะที่งบไตรมาส 2 ประกาศออกมามีกำไรสุทธิเพียง 37 ล้านบาท ต่ำกว่าช่วงเดียวกันในปีก่อนไปเยอะ มีแววสั่นสะเทือนไปถึงราคาในกระดานนะ ใครโดดแจมอยู่ ขอให้ระวังด้วย
* ฟาก บริษัท ไทยฟู้ดส์ กรุ๊ป จำกัด (มหาชน) หรือ TFG ที่กางแผนเตรียมเข้าเทรดภายในเร็วๆ นี้ ซึ่งถือเป็นอีกหนึ่งบริษัทน้องใหม่ที่น่าสนใจเช่นกัน แฟนนักลงทุนในกรุงเทพหากสนใจอยากเข้ารับฟังข้อมูลก่อนตัดสินใจจองหุ้น
* ขอให้เตรียมตัวกันได้เลยในช่วงวันที่ 14 ส.ค. นี้ เวลา 13.00-14.30 น. ทางทีมงาน TFG จะไปเดินสายโรดโชว์นำเสนอข้อมูลแบบสดๆ ต่อทางนักลงทุนกันเต็มที่ โดยจัดขึ้นที่ตลาดหลักทรัพย์แห่งประเทศไทย ห้อง 1104 ชั้น 11 แฟนหุ้นไอพีโอทั้งหลายห้ามพลาด
* ปิดท้ายด้วยกลุ่มเข้าเกณฑ์หุ้นร้อน รอบนี้ DIMET ยังไม่พ้นโทษ เพราะถูกตลาดหลักทรัพย์สั่งขยายเวลาควบคุมทั้งแม่-ลูกเลยแหละ โดยประกาศล่าสุดหุ้น DIMETและDIMET-W1 ยังคงติดเกณฑ์ระดับ 2 นั่นคือ ห้ามคำนวณวงเงินซื้อขาย และ Cash Balance  พร้อมกับเริ่มมีผลตั้งแต่ช่วงวันที่ 13 ส.ค.-1 ก.ย. นี้ อย่างว่าแหละ เดือดเกินไปก็เลยโดนดับร้อน *